
ПРОТОКОЛ ОТ ПРОВЕДЕНО
 ПУБЛИЧНО ОБСЪЖДАНЕ НА ПРОЕКТ НА 
БЮДЖЕТ НА ОБЩИНА ЗЛАТОГРАД ЗА 2019 Г.
На 14.01.2019 г., от 17.00 часа, в заседателната зала на Общински съвет Златоград се проведе публично обсъждане на проекта на Бюджет на Община Златоград за 2019 г. На обсъждането присъстваха:

- г-н Мирослав Янчев – Кмет на Община Златоград;

- г-жа Емилия Кръстева – Председател на Общински съвет Златоград;

- г-жа Елмира Угорлиева – Пехливанова – Зам.-кмет на Община Златоград;

- инж. Eлка Чаушева – Секретар на Община Златоград;
- г-жа Надя Мангарудова – Директор на дирекция „ФСД, Б, ЧР и МДТ”;

- г-жа Златка Цекова – Директор на дирекция „АПО, ОС и З”;

- г-жа Ирина Иванова – Директор на дирекция „ИР, ОП, СД и ВО”;

- г-н Любомир Ангелов - Директор на дирекция „ХД, Б, О и ООС”;

представители на местната кабелна телевизия и служители на общинска администрация.

Г-н Янчев откри публичното обсъждане като предложи то да протече, като най-напред бъде представен проекта на бюджет и инвестиционната програма на Община Златоград за 2019 г., а след това Годишната програма за управление и разпореждане с имоти - общинска собственост в Община Златоград за 2019 г.
Г-н Янчев започна с това, че бюджетът е най-важния документ за една община, които е събрал в себе си определени финансови възможности и стремеж в максимална степен да се отговори на изискванията на гражданите. 
Продължи с представяне на основните цели и приоритети, които имат финансово отражение и в бюджета за 2019 г. Той допълни, че всички усилия са насочени към това, Община Златоград да остане стабилна и отговорна община по отношение на разходите. Основните цели и приоритети, заложени в проекта на бюджет на Община Златоград са: финансова стабилизация и по-висока ефективност на бюджетните разходи, поддържане, подобряване и благоустрояване на общинската инфраструктура, оползотворяване на финансовите средства от Европейски фондове и програми на Европейския съюз, както и от  национални фондове и програми, социална образователна и здравна инфраструктура, както и оптимизиране на системата за събиране и извозване на твърди битови отпадъци. Даде и кратко пояснение към всеки един приоритет.
Г-н Янчев продължи с това, че за първи път от неговото управление като кмет първоначалния план  на бюджет на Община Златоград, с около 2,8 млн.лева повече от бюджета за предходната година. Той допълни, че собствените приходи са формирани въз основа на анализ на изпълнение на приходите към 31.12.2018 г., както и на базата на реалистична прогноза на очакваните постъпления през 2019 г. Данъчните приходи и по конкретно данък върху недвижимите имоти, данък при придобиване на имущество чрез дарение и по възмезден начин, патентен данък и туристически данък и по конкретно техните коефициенти не се променят за поредна година. Единствено от 2019 година е променена концепцията за определяне на данъка върху превозните средства. Тази промяна е наложена от настъпила промяна в Закона за местните данъци и такси. Данъкът се формира по нов начин, като при неговото определяне е въведен и нов компонент – т.н. екологичен компонент. Той обобщи, че най общо казано за автомобили с екологична категория Евро 4 и нагоре (Евро 5, Евро 6 и EEV) т.е. за автомобили с по-висока екологична категория данъка ще се намали за сметка на автомобили без такава екологична категория. За тях данъка ще се увеличи. Всичко това е свързано с  по-отговорно отношение към екологията от страна на гражданите.
Г-н Янчев запозна присъстващите накратко и с разходната част на бюджета на общината за 2019 г. и по-конкретно с обектите, формиращи инвестиционната програма. Инвестиционната програма за капиталови разходи за 2019 г. е на стойност 7 958 370 лв., в т.ч. заложени обекти, които ще се реализират със средства от сметки за средствата от Европейския съюз – около 60% и със държавна субсидия и със собствени приходи около 40 %. В програмата е заложено благоустрояване на голяма част от уличната мрежа на Община Златоград, рехабилитация и реконструкция на общински пътища, модернизация на уличното осветление в с.Долен и с.Ерма река, благоустрояване на площад в с.Долен, разширение и благоустрояване на гробищни паркове в гр.Златоград и с.Старцево, общ устройствен план, които вече е на финал и др., подробно описани в Проекта на Инвестиционна програма за капитали разходи на Община Златоград за 2019 г.
Г-н Янчев даде думата на г-жа Мангарудова, за да представи в детайли проекта на бюджет на Община Златоград за 2019 г.
Г-жа Мангарудова започна представянето със това, че бюджетът за 2019 г.  е разработен в съответствие с  приоритетите и годишните цели на Община Златоград, при спазване на действащото законодателство и принципите за съставянето на бюджета. Продължи представянето с това, че общата рамка на  бюджета за 2019 г. възлиза на 11 792 700 лв., като собствените приходи заемат 21% от общо приходите, трансферите от ЦБ общо заемат 79 %, от които 16 % са за финансиране на местни дейности. 25% от бюджета е формиран от преходен остатък, които преходен остатък е с целеви характер и следва да се разходва за същите цели и през следващите години. 

Представи подробно, чрез нагледен презентационен материал, как е формирана приходната част – размерите на субсидиите и трансферите от Централния бюджет, собствените приходи (данъчни и неданъчни), трансферите между бюджети и сметки за СЕС, временни безлихвени заеми и операции с финансови активи. Даде  подробни обяснение за всеки раздел от приходната част, а за раздел „Операции с финансови активи” уточни, че са планирани очакваните плащания (погашения по главници) по сключени договори за кредити, както и намеренията за поемане на нов дълг. През 2019 г. са заложени плащания на главници общо в размер на 992 887 лв. от тях 218 800 със собствени приходи. Планувано е поемане на краткосрочен кредит за осигуряване на оборотни средства за финансиране на разходи по проекти – 701 288 лв. В раздела се отразява и преходния остатък от 2018 г., който е в размер на 2 990 895 лв., в т.ч 778 992 лв. в ДД и 2 211 903 лв. в МД, изцяло с целеви характер.

Продължи с представянето на разходната част на бюджета, като общия обем на разходите за 2019 г. възлизат на 11 792 700 лв. в т.ч. за делегирани от държавата дейности – 6 642 300 лв., местни дейности в т.ч. дофинансиране на държавни дейности – 5 150 400 лв. Най-висок е делът на разходите за образование – 37%, следвани от тези, свързани с благоустройството и инвестициите в местна инфраструктура – 27 %.
Г-жа Мангарудова представи какви разходи са залегнали приоритетно в бюджета за 2019,  какво е съотношението по видове дейности и разходи, кои дейности се финансират с определени целеви приходи, като пример даде дейност „Чистота”, която се финансира с постъпленията от такса битови отпадъци, а приходите от туристически данък се насочват към дейности за развитие на туризма, съгласно Закона за туризма, кой разходи се извършват със споделено финансиране (като детските градини и детски ясли), както и разходи, за които не се събират такси - осветление на улици и площади, разходи свързани с дейности по озеленяване, поддръжка на зелени и цветни площи, разходи свързани с поддръжка на уличната мрежа, паркове и площади.

Г-жа Мангарудова продължи с представяне на разходите за субсидирани дейности с местен характер, каквито са общинската болница и спортните клубове. За общинската болница са планирани средства на обща стойност 91 222 лв., в т.ч. за осигуряване на съфинансиране за проект, с който Община Златоград кандидатства по проект „Красива България” за „Подмяна дограма и ремонтни работи на сграда МБАЛ „Проф.д-р Асен Шопов” в гр.Златоград” на стойност 76 222 лв. и субсидия за болнична помощ – 15 000 лв. За поредна година за спортните клубове е предвидена субсидия, общо на стойност 5 500 лв. Осигурени са и средства за извършването на целеви разходи със социално предназначение – помощи за лечение по решение на Общински съвет – 5 000 лв., за процедури „Ин витро” – 6 000 лв., както и субсидии за клубове на пенсионера и инвалида – 4 500 лв.
 Г-жа Мангарудова представи и обектите, заложени в Инвестиционната програма за капиталови разходи за 2019 г. Инвестиционната програма за капиталови разходи за 2019 г. е на обща стойност 7 958 370 лв, в т.ч. заложени обекти, които ще се реализират за сметка на средствата от Европейския съюз заемат около 60% и останалите обекти с държавна субсидия и със собствени приходи. При планирането на капиталовите разходи са взети предвид ангажиментите по местни стратегически и планови документи, преходните обекти, наличието на неразплатени капиталови разходи.

Накрая представи и разчета на сметките за средствата от Европейския съюз – какви проекти ще реализира Община Златоград през 2019 г., на база на сключените договори за безвъзмездна помощ.

Г-н Янчев благодари на г-жа Мангарудова за представянето и даде думата на      г-жа Златка Цекова, за да представи Годишната програма за управление и разпореждане с имоти общинска собственост в Община Златоград за 2019 г.
Г-жа Златка Цекова представи накратко Годишната програма за управление и разпореждане с имоти общинска собственост, като добави, че това е документ с отворен характер и може да бъде изменян и допълван по всяко време през годината. 

Г-н Янчев се обърна към присъстващите, като ги попита дали имат въпроси по отношение на представените материали. Не бяха отправени въпроси от присъстващите на публичното обсъждане. 

Тъй като на обсъждането присъстваха представители на местната кабелна телевизия,  г-н Янчев сe обърна към гражданите, ако имат предложения да ги изпращат до общината, за включване в Бюджета на Община Златоград за 2019 г, до края ня следващия работен ден. Уточни, че подробни материали за бюджета са качени на сайта на общината www.zlatograd.bg, като приложения към поканата за публичното обсъждане.
Г-н Янчев запозна присъстващите с това каква е процедурата по отношение на приемане на бюджета за 2019 г.- внасяне на окончателни материали за разглеждане от Общински съвет на 16.01.2019 г., разглеждане на бюджета от комисии на общински съвет, които са насрочени за 24.01.2019 г. и приемане на бюджета на редовната сесия за м.Януари 2019 г., насрочена за 31.01.2019 г.
Г-н Янчев закри публичното обсъждане като благодари на всички за отделеното време.
С това, в 17,40 часа,  публичното обсъждане на проекта на бюджет за 2019 г. приключи.

Изготвил протокола: ………………………

                                     /Аделина Юрукова/





















































































                        В Общинска администрация Златоград функционира  Система за  управление на качеството и информационната
               сигурност, в съответствие с изискванията на стандартите ISO 9001:2008 и ISO 27001:2005. 

